AARHUS: Det kniber stadig gevaldigt for bilister at holde færdselsloven, når de kører på Mindet.

Så slemt er det, at Østjyllands Politi nu skruer bissen på.

Politiet udsendte torsdag en pressemeddelelse, hvori afdelingsleder i Færdselssektionen, vicepolitiinspektør Jeppe James Olsen, skriver, at han er klar til løbende at sende politifolk til Mindet.

- Der kan opstå meget farlige situationer, hvis trafikanterne ikke overholder færdselsreglerne omkring Mindet. Vi vil fortsætte med at kontrollere på stedet for at minde bilisterne om, at de skal følge skiltene og anvisningerne på vejen, skriver Jeppe James Olsen.

Århus Stiftstidende besøgte Mindet kl. 16.05 til 16.15 tirsdag eftermiddag. Og efter hvad vi så, er der særdeles gode grunde til at sende politifolk til Mindet.

På de 10 minutter kørte 15 biler ind i krydset. Enten fra Europaplads eller fra havnen.

Seks af dem fulgte færdselsloven og kørte ind under Dokk1.